**Aðalfundur Hverafugla kórs Félags eldri borgara í Hveragerði haldinn í Þorlákssetri** að aflokinni kóræfingu fimmtudaginn 7. apríl kl. 17:15.

**1 Anna Jórunn** biður Eddu Þorkelsdóttur að vera fundarstjóra og Sæunni Freydísi Grímsdóttur fundarritara. Samþykkt samhljóða.

**2 Lesin fundargerð** síðasta aðalfundar. Anna Jórunn les funargerð síðasta aðalfundar í fjarvegu fundarritara Kristínar Dagbjartsdóttur. Samþykkt samhljóða.

**3 Skýrsla stjórnar**. Anna Jórunn flytur skýrslu stjórnar fyrir árið 2015 til dagsins í dag.

Anna Jórunn kom víða við í skýrslu sinni en fyrsta æfing ársins var 8. janúar. Utan fastra æfingatíma söng kórinn á Örkinni á bóndadag eins og venja hefur verið nú í nokkur ár. Hringurinn kom í heimsókn úr Rangárþingi, kórarnir sungu hvor fyrir annan og saman í Þorlákssetri og síðan var drukkið kaffi saman og með því.

Aðalfundur var haldinn 6. mars, sungið var á Sparidögum og við opnun myndlistarsýningar á Hótel Selfossi.

Kórinn söng á vorfagnaði á Hótel Örk 30. apríl , gestir FEBH voru FEBS frá Selfossi.

Í mars var haldinn kökubasar og einnig fór kórinn á Unaðsdaga í Stykkishólmi, þar var sungið á Hótel Stykkishólmi, Dvalarheimilinu og í kirkjunni þar. Á heimleið hitti kórinn Gleðigjafana úr Borgarfirði.

Fyrsta æfing haustsins var 17. sept. Ylla gekk að halda kóramótið sem vera átti í nóvember og að lokum var því frestað fram yfir áramót.

Hringurinn vildi fá okkur í heimsókn ásamt öðrum kór en ekki gekk upp að finna góða dagsetningu.

Hverafuglar sungu á aðventukvöldi í Hveragerðiskirkju 29. nóv. en söngur á Heilsustofnun féll niður vegna veðurs. Sungið var á Ási 11. des. og farið á Hofflandssetur þar á eftir. Síðasti söngur fyrir áramót var á jólafundi FEBH á Örkinni 14. des.

Anna Jórunn gat þess að loksins fannst tími fyrir kóramótið 30. jan 2016, þá komu Tvennir tímar úr uppsveitum Árnessýslu og Eldrey, kór Félags eldri borgara á Suðurnesjum. Kórarnir sungu hver fyrir sig og síðan saman 3 lög. Kóramótið var haldið að venju í Hveragerðiskirkju og síðan drukkið kaffi á Hótel Örk. Eldey á stórafmæli á þessu ári og Hverafuglar eru boðnir þangað að syngja með þeim á afmælistónleikum laugardaginn 8. okt.

Sungið var á Sparidögum 8. mars 2016.

Einn af stofnfélögum kórsins lést í mars s.l. að hans ósk söng kórinn 2 lög við útfær hans 29. mars.

Heimsóknartilraun Hringsins lykaði með því að Tvennir tímar buðu Hringnum og Hverafuglum á Flúðir sunnudaginn 3. apríl s.l. Kórarnir sungu saman og hver fyrir sig, síðan var drukkið kaffi og með því og spjallað saman. Formaður Hringsins kom með þá tillögu að kórarnir hefðu með sér samstarf, hittust árlega hjá kórunum til skiptis. Næsti hittingur yrði hjá Hringnum að ári, á vorönn 2017 og leist okkur vel á að hitta 2 fasta vinakóra árlega sem hittast hver hjá öðrum.

Anna Jórunn fór yfir að lægi nærri að kórinn hefði tekið þátt í viðburðum í hverjum mánuði þó aðeins misjafnt væri milli mánaða, suma mánuði aðeins fastar æfingar en aðra meira að gera.

**4 Fjármál kórsins**. Bjarni Sæberg fór yfir fjármálin, þar er allt í góðu lagi eins og áður hjá honum. Inni á banka 14.03.2016 eru kr. 191.047,- Innvextir voru kr. 956,- og Fjármagnstekjuskattur kr. 191,- Helstu hreyfingar á reikning kórsins eru söfnun fyrir ferð norður í land þar sem gist var að Narfastöðum og innkoma úr fiskinum sem áður var fugl. Bjarni ræddi um fyrirhugaða upptöku á söng kórsins og að bæta þyrfti við styrkinn sem kórinn fékk frá Hljómlistafélagsmönnum í fyrra, kórinn er á sérsamning með að nýta styrkinn á þessu ári en ekki náðist að nýta hann á síðasta ári eins og raunar átti að gera. Fundurinn samþykkti að bæta 20-30 þúsund krónum við styrkinn en það er sú upphæð sem áætluð er að þurfi í verkið.

**5 Sjórnarkjör**. Sjórnin gefur öll kost á sér áfram en Anna Jórunn upplýsti að hún ætlar ekki að vera formaður lengur en 2 ár enda hefur hún mikið að gera. Stjórin situr áfram. Samþykkt með lófaklappi.

**6 Raddformenn**. Allir raddformenn gefa áfram kost á sér og er klappað fyrir þeim

**7 Önnur mál**.

**Anna Jórunn** spjallar um fyrirhugaða upptöku á söng kórsins að Ölli hafi talað við Stúdio Sýrland og Bjarni við bróður sinn Labba (Ólaf Stefán Þórarinsson). Rætt verður við Labba um hvort tilboð hans geti staðið til haustsins en rætt er um að taka upp í sept.-okt.

Anna Jórunn segir að kórinn syngi nú á Vorfagnaði FEBH í Reykjafoss nýjum sal sem Óli og Anna í Kjöt og Kúnst eiga. Rætt er um að slútt kórsins verði á uppstigningardag fimmtudaginn 5. maí en síðan byrji starfið fyrr en venjulega í sept. Ákveðið að leggja áherslu á sama æfingatíma næsta vetur við stjórn FEBH.

**Auður** **Guðbrandsdóttir**, einn stofnanda kórsins er hann var stofnaður 2002, þá voru 8 í kórnum. Hún minntist Tómasar Antonssonar með virðingu, lést í mars s.l. en þær voru þrjár utan Tómasar sem voru stofnfélagar, það eru auk hennar, Kristín Jóhannesdóttir og Ásdís Dagbjartsdóttir eiginkona Tómasar.

Auður minnist á að ekkert gerist af sjálfu sér og þakkar stjórninni vel unnin störf, hún er hamingjusöm með kórinn og að allir geti verið í honum meðan heilsa og vilji leyfa.

**Sæunn Freydís**. Þakkar stjórn kórsins góð störf . Talar um kórinn, stjórn hans og stefnu, hún leggur fram skriflega hugmynd um að fundurinn kjósi nefnd sem hafi það hlutverk að forma vinnureglur fyrir Hverafugla, en Hverafuglar er hópur sem er á ábyrgð stjórnar FEBH og því ekki sjálfstætt félag.

Nefndin vinni vinnureglur sem lúta að stjórn og starfsemi kórsins og kynni þær kórnum t.d. í byrjun vetrarstarfsins næsta haust og fái umsagnir kórféalga um vinnureglurnar.

**Vinnureglur gætu m.a. hljóðað svo:**

1 Sjórn Hverafugla, æskilegt er að kosið sé í til 2ja ára í senn

2 Formaður og aðrir stjórnarmenn sitji ekki lengur í embætti í senn en 4-6 ár þ.e. 2-3 kjörtímabil.

3 Sama á við raddformenn.

4 Aðalfundur Hverafugla sé haldinn í febrúar eða mars ár hvert.

Fundurinn samþykkir tillöguna. Kosin er nefnd sem skipuð er Eddu Þorkelsdóttur, Jónu Einarsdóttur, Bjarna Björnssyni, Vilhjálmi Albertssyni og Sæunni Freydísi Grímsdóttur. Edda kallar nefndina saman fljótlega.

**Guðbrandur Valdimarsson**. Talar um að syngja mætti á Ási, í Vesturási ,

það er í húsi sem er beint á móti kirkjunni og er salur notaður fyrir allskonar félagsstarfsemi fyrir fólkið í Ási. Kórar hafa komið þar og allir ánægðir með að fá söng. Talað um að syngja þar einhverju sinni að degi til þegar salurinn er laus en þar er mikil starfsemi.

**Svanur Jóhannesson** tekur undir allt sem áður er sagt undir liðnum önnur mál, orð Sæunnar og Auðar um Tomma sem var sérstakur áhugamaður um ferð til Færeyja sem kórinn fór í fyrir fáum árum.

Svanur segir að kórinn geri sér kannski ekki grein fyrir að vegna Hverafugla var stofnuð heimasíða FEBH en þá var gerð tónskrá fyrir kórinn og hafa þar margir komið að, að spila inn raddirnar og ekki síst hefur Jóhann Gunnarsson verið kórnum mikilvægur en hann hefur sett inn mikið af þessum skrám. Svanur leitar eftir hverjir séu að nota tónskrárnar og það eru 16 sem staðfesta með handauppréttingu að þeir noti skrárnar.

**Sigurjón Guðbjörnsson** segir hugmynd Sæunnar góða og hvetjandi fyrir kórinn. Hann segir að fundað hafi verið 2x með raddformönnum í vetur en þeir eru stjórninni til aðstoðar eftir því sem tilefni eru til. Sigurjón kveðst hafa verið 4-5 ár í stjórn og hafi haft gaman af. Hann hvetur til að fleiri taki þátt með opnum huga, það komi ferskur blær með nýju fólki. Sigurjón segir að fjölgað hafi í kórnum jafnt og þétt.

**Anna Jórunn** þakkar traustið sem stjórninni er sýnd og góða fundarsetu. Þakkar Eddu fundarstjórn og Sæunni fundarritun. Hún biður kórfélaga að hverta nýja félaga til þátttöku í kórstarfinu. Allir hafa gaman af að syngja og einnig er söngur afar heilsusamlegur.

Ekki fleira gert og fundi slitið kl. 18:15. Fundarritari er Sæunn Freydís.